ORDE do 25 de outubro de 2010 de aprobación definitiva da modificación puntual do Plan Xeral de Ordenación Municipal de Santiago de Compostela, relativa ao ámbito do SUD-7 Vite de Arriba.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 08/11/2010

O Concello de Santiago de Compostela remite a modificación puntual referida e solicita a súa aprobación definitiva, conforme o artigo 85.7º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Santiago de Compostela conta cun Plan Xeral de Ordenación Municipal aprobado definitivamente por ordes da Consellería de Política Territorial, Obras Públicas e Transportes de datas 3-10-2007 (aprobación parcial) e 1-9-2008.
2. Consta a decisión da Dirección Xeral de Desenvolvemento Sostible do 05/09/2008, que declara que non é necesario someter a presente modificación puntual ao procedemento de avaliación ambiental estratéxica.
3. A Secretaría Xeral de Ordenación do Territorio e Urbanismo emitiu no día 13-11-2009 o informe previo á aprobación inicial previsto no artigo 85.1º da LOUG.
4. A modificación puntual foi aprobada inicialmente polo Concello Pleno en sesión do 26-11-2009. Sometida a información pública mediante anuncios inseridos nos xornais El Correo Gallego e La Voz de Galicia do 11 de xaneiro; no DOG do 28 de xaneiro de 2010; e notificada aos concellos limítrofes, non se formulou alegación ningunha.
5. Constan informes municipais favorables: técnicos (21 de xullo e 20 de novembro de 2009) e xurídicos (30 de xullo e 16 de novembro de 2009, 16 de novembro e 15 de xuño de 2010).
6. Augas de Galicia emitiu informe favorable sobre a modificación en data 26-4-2010.
7. O Concello Pleno acordou a aprobación provisional na sesión do 27-5-2010.
8. A Comisión Superior de Urbanismo, na súa sesión de 7-10-2010, emitiu informe favorable sobre o expediente para os efectos previstos no artigo 94.4º da LOUG.
II. Obxecto e descrición do proxecto.
1. A modificación afecta o solo urbanizable delimitado SUD-7 Vite de Arriba e ten por obxecto axustarse ao parcelario e á topografía do terreo; garantir a conexión das vías interiores do sector coa rede viaria existente e evitar espazos residuais nas beiras do ámbito.
2. A ordenación proposta modifica a vixente nos seguintes aspectos, segundo se reflicte na memoria:
a) O ámbito do sector pasa de 59.474 m2 a 60.216 m2 con incorporación ao ámbito de parcelas hoxe clasificadas como Ordenanza 6 de solo urbano (1.013,36 m2) e exclusión do sector de terreos que pasan a solo urbano de Ordenanza 6 (347,21 m2).
b) Modificación do espazo libre público de carácter local previsto no PXOM, na súa configuración e superficie -de 1.950,05 m2 a 2.249,60 m2 -.
c) Altéranse as conexións viarias exteriores previstas en tres puntos:
-Conexión 1 coa rúa Vite de Arriba, que se despraza uns 30 m cara ao sur e pasa de 8 a 4,5 m de largo, co fin de evitar unha edificación e uns muros de contención existentes. Prevese un pequeno triángulo de 13,95 m2 de superficie exterior ao sector (hoxe solo urbano de Ordenanza 6) necesario para completar a conexión.
-Conexión 2 coa rúa Cima da Eira: prevese unha área de 389,07 m2 de superficie exterior ao sector (hoxe vía en solo urbano) necesaria para completar a conexión.
-Conexión 3 coa rúa Domingo de Andrade e a rúa Xesús Carro, co fin de dar continuidade aos percorridos peonís e zonas verdes do ámbito: prevese unha vía peonil exterior ao ámbito de 167,25 m2, que no plan xeral figura como solo rústico de protección das augas.
O proxecto contén unha proposta de sistema viario interior ao ámbito que modifica de forma relevante a prevista no plan xeral, así como un plano de avance de proposta do plan parcial.
III. Análise da proposta.
Logo de analizado o documento e á vista da proposta literal que nesta mesma data eleva a Secretaría Xeral de Ordenación do Territorio e Urbanismo, púidose observar:
1. A de mellora da ordenación urbanística proposta considérase como de interese público nos termos do artigo 94.1º da LOUG.
2. A alteración do ámbito do sector son reaxustes derivados da análise a escala máis detallada, necesarios para a súa conexión con sistemas viarios exteriores.
3. A afección de zonas verdes e espazos libres do plan xeral incrementa a súa superficie nun 15%, con características similares ás actuais.
4. O proxecto de modificación mantén o aproveitamento tipo da área de repartición onde se inclúe o sector.
IV. Resolución.
Visto canto antecede,
RESOLVO:
1º De acordo co punto 7.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual do PXOM Santiago de Compostela, relativa ao ámbito do SUD-7 Vite de Arriba.
2º Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, de 13 de xullo, reguladora da xurisdición contencioso-administrativa.
3º De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o Concello deberá publicar no BOP a normativa e ordenanzas da modificación aprobada definitivamente.
4º Notifíquese esta orde ao Concello e publíquese no Diario Oficial de Galicia.
Santiago de Compostela, 25 de outubro de 2010.
Agustín Hernández Fernández de Rojas
Conselleiro de Medio Ambiente,
Territorio e Infraestruturas